Terug na die Ou Testament: Die Wederkoms Nou? (5) - www.bybelkennis.co.za
by Mitch Kalp · Published 25/03/2014 · Updated 28/09/2014
Kom ons kyk eers wat ons in die Nuwe Testament oor die toekoms van Israel het.
Matteus 10:23 Dit is nogal een van die moeiliker uitsprake van Jesus oor Israel, maar dit sê nie meer nie as dat die verkondiging van die evangelie aan Israel sal voortgaan tot Jesus kom.
Matteus 19:28 Hier staan net dat Jesus se volgelinge iewers in die toekoms oor Israel sal regeer. Die woorde: "Wanneer alles nuut gemaak word" laat 'n mens aan die nuwe aarde dink (Openb 21:5), maar dis moeilik om dit daarby in te pas.
Matteus 23:39 Dis 'n besonder interessante uitspraak. Dis eintlik moeilik om te vertaal, want die Griekse vorm van "julle sal uitroep" dui 'n moontlikheid aan, nie 'n voldonge feit nie. Dit beteken iets soos: "Julle sal My nie weer sien nie behalwe as julle sal uitroep …" Is dit nie van Jesus se kant af 'n oproep tot bekering nie? Kom ons kyk na die verband.
Matteus 23 het die skerpste uitsprake van Jesus in die hele Nuwe Testament. Dit is oordeel op oordeel op oordeel. En dan volg die laaste, vernietigende oordeel: Jerusalem sal verwoes word. Dit beteken eintlik dat God se besondere verhouding met Israel verbreek word. Dit het Jesus al vroeër aangekondig (Matt 21:43).
Maar dan hou Jesus nie hier op nie. Dan nooi Hy hulle uit om tot bekering te kom. Hy gebruik dieselfde woorde wat die juigende skare kort tevore by sy intog gebruik het: "Loof Hom wat in die Naam van die Here kom" (21:9). Hierdie volksleiers moet soos die skare word: Juigend oor Jesus. Vers 39 beteken dus skynbaar iets soos: Julle sal My net kan sien as julle tot bekering kom. Of: Indien julle tot bekering kom, sal julle My sien.
Lukas 21:20-24 Dis 'n deel van Jesus se profetiese rede. Dit gaan oor die verwoesting van Jerusalem. Heidene sal Jerusalem inneem en "vertrap totdat ook hulle tyd verby is". Die heidene sal Jerusalem dus vir 'n bepaalde tyd lank vertrap. En daarna? Dit is die vraag. Hier staan niks oor wat daarna sal gebeur nie. Daar is mense wat dan baie dinge inlees wat daarna sal gebeur. Maar dit staan nie hier nie. Dit is dus ook moontlik dat die einde daarna kom, die wederkoms van Jesus en die nuwe aarde. Trouens dis presies waaroor Jesus dan verder praat (21:25-27).
Handelinge 3:19-21 Dit is Petrus se oproep aan Israel om hulle te bekeer. "Dan sal daar tye van verkwikking van die Here af kom." Wat sal in hierdie tye gebeur? God sal alles nuut maak en vir Jesus stuur. Dit verwys tog seker na die wederkoms en die nuwe aarde.
1 Tessalonisense 2:16 "Die Jode het nog altyd gesondig, maar nou het hulle die maat van hulle sondes vol gemaak. Nou is dit klaar: die oordeel van God het hulle begin tref." Dit is die toekoms van Israel.
Wat het ons tot hiertoe oor die toekoms van Israel gekry?
Ons sal nie klaar kry om die evangelie aan Israel te verkondig voor Jesus kom nie.
Jesus se volgelinge sal iewers in die toekoms oor Israel regeer.
Die Israeliete wat tot bekering kom, sal die Here Jesus sien en Hom prys.
Jerusalem gaan verwoes word, en skynbaar deur heidene vertrap word tot Jesus kom.
Die oordeel van God het Israel begin tref.
Wat het ons gekry? Israel wat hulle moet bekeer, en die oordeel van die Here is oor hulle.
En die vyeboom? Sal die Here Jesus nie kom wanneer die vyeboom blare kry nie? Is die "vyeboom" nie Israel nie, en is "blare kry" nie Israel wat teruggaan na die staat van Israel nie?
Nee. Ons kry dieselfde woorde van Jesus in Lukas: "Let op die vyeboom en al die ander bome. Sodra julle sien dat hulle begin uitloop , weet julle vanself dat die somer naby is" (Luk 21:29ev).
As "die vyeboom" Israel is, en as "begin uitloop" beteken teruggaan na hulle land toe, dan moet al die ander volke ook teruggaan na waar hulle vandaan gekom het.
As 'n vyeboom iewers in die Ou Testament 'n simbool van Israel is, beteken dit nie dit is elke keer so 'n simbool nie. Hier is dit nie. Dis 'n gewone vergelyking: Wanneer bome blare kry, weet ons die somer is naby. Net so weet ons die koms van Jesus is naby wanneer ons die tekens sien waarna Hy verwys het.
Wat bly oor in verband met Israel se toekoms? Natuurlik Romeine 11. Dit is ongetwyfeld die belangrikste en insiggewendste deel oor hulle toekoms in die Nuwe Testament.